Χανς Πέτερ Λίπκα

Ο ** Χανς Πέτερ Λίπκα** είναι Γερμανός πρώην ποδοσφαιριστής, ο οποίος αγωνίστηκε από το 1979 ως το 1996 στα πρωταθλήματα ποδοσφαίρου της 2η Μπουντεσλίγκα Γερμανίας, του Βελγίου και της Ελλάδας.
## Καριέρα
Ο Λίπκα προερχόμενος  από αμιγώς ποδοσφαιρική οικογένεια, (καθώς τόσο ο πατέρας του, ο **Χανς Λίπκα**, όσο και τα αδέλφια του, **Γιούγκερ** και **Ούντο**, υπήρξαν παλαιοί ποδοσφαιριστές και προπονητές ποδοσφαίρου) ξεκίνησε την πορεία του στο ποδόσφαιρο από τις Ακαδημίες της  Αλεμάνια Άαχεν  και αφού θήτευσε στην Κ15 και Κ17 του συλλόγου, μεταπήδησε στα τμήματα υποδομών της Κολωνίας. 

Σε ηλικία δεκαεννιά ετών παραχωρήθηκε ως δανεικός για ένα έτος  στην ερασιτεχνική **Borussia Brand**. Το Γενάρη του 1980 επέστρεψε στo δυναμικό της Κολωνίας χωρίς όμως να πραγματοποιήσει κάποια επίσημη συμμετοχή μέχρι την αποχώρησή του από την ομάδα, κατά το τέλος της σεζόν 1981/82. 

Το καλοκαίρι του 1982  μεταγράφηκε στην βελγική **Royal Football Club de Liège**, όπου παρέμεινε για έξι σεζόν, συνδέοντας το όνομά του με τις πιο επιτυχημένες χρονιές του συλλόγου, υπό την προεδρία του Αντρέ Μαρσαντίζ. 

Με τον Λίπκα ως βασικό και αναντικατάστατο γρανάζι, η ομάδα ξεκίνησε κατακτώντας την 9η  (1982/83) και την 13η θέση (1983/84) αλλά τη σεζόν 1984/85 πραγματοποίησε μια εντυπωσιακή πορεία που την οδήγησε στην κατάκτηση της 3η θέσης στο πρωτάθλημα και την κατάληψη μια θέσης στο Κύπελλο ΟΥΕΦΑ της σεζόν 1985-86. Με το Λίπκα στην σύνθεσή της,  ξεπέρασε στον πρώτο  γύρο του θεσμού την αυστριακή Βάκερ Ίνσμπρουκ με δυο νίκες, προτού αποκλειστεί στη συνέχεια από την ισπανική Αθλέτικ Μπιλμπάο.

Τη σεζόν 1985-86, η Ρουαγιάλ κατέκτησε την 6η θέση στο πρωτάθλημα (χάνοντας μόλις για ένα βαθμό το ευρωπαϊκό εισιτήριο) ενώ και τη επόμενη σεζόν (1986-87) κατετάγη ξανά 6η.

Η σεζόν 1987/88 υπήρξε η τελευταία του Λίπκα στην Λιέγη, με την ομάδα να πραγματοποιεί μια πολύ σταθερή πορεία και να καταλαμβάνει την 5η θέση και μαζί μια θέση για το Κύπελλο ΟΥΕΦΑ της σεζόν 1988-89.

Το καλοκαίρι του  1988, αποχώρησε από τη Ρουαγιάλ και παραχωρήθηκε ως δανεικός στον Άρη Θεσσαλονίκης. Στη Θεσσαλονίκη παρέμεινε για μόλις έξι μήνες καθώς δεν έπεισε για τις ικανότητές του και αντικαταστάθηκε από τον πολύ καλύτερο Νορβηγό Άρνε Μέλλερ.  Με τον Άρη έπαιξε σε συνολικά 15 αγώνες, εκ των οποίων οι 11 στο Πρωτάθλημα (με 1 γκολ)  και οι 4 στο Κύπελλο Ελλάδας.

Στη συνέχεια επέστρεψε στην Αλεμάνια Άαχεν και αγωνίστηκε από τον Ιανουάριο του 1989 έως τον Ιούνιο του 1990, πραγματοποιώντας 43 εμφανίσεις στη 2. Μπούντεσλιγκα για τους «μαυροκίτρινους». 

Τον Ιούλιο του 1990 μεταπήδησε στην **SC Borussia Freialdenhoven** και το Γενάρη του 1994 επέστρεψε στην  Borussia Brand, με την φανέλα της οποίας ολοκλήρωσε την καριέρα του ως ποδοσφαιριστής, το καλοκαίρι του 1996.

Αφού κρέμασε τα ποδοσφαιρικά του παπούτσια, ο Λίπκα παρέμεινε στον χώρο του ποδοσφαίρου, αναλαμβάνοντας το πόστο του Chief Executive Officer στην Αλεμάνια Άαχεν (1997), ενώ στη συνέχεια ασχολήθηκε με την προπονητική στην ομάδα Νέων της  Sportfreunde Hörn (2015-17), στην Κ17 (2017-18) και Κ19 (2018-20) της TSV Hertha Walheim,  για να επιστρέψει ξανά στο παλιό του πόστο στην Αλεμάνια Άαχεν (2020-21) και επανέλθει ως προπονητής της  Κ19 στην DJK FV Haaren (2020-21) και της Κ19  της SV Eintracht Verlautenheide (2021). 

Ενδιάμεσα, απέκτησε πτυχίο στη διοίκηση επιχειρήσεων και εξειδικεύτηκε στο μάρκετινγκ, αποκτώντας ένα εκτεταμένο δίκτυο επαφών που τον βοήθησαν να καταλάβει ηγετικές θέσεις σε διεθνώς ενεργά πρακτορεία και εταιρείες μάρκετινγκ (αθλητισμού). 

Χάρη σε αυτή την τεχνογνωσία που απέκτησε, την 1η Φεβρουαρίου 2024, o Λίπκα διορίστηκε ως νέο διευθύνοντα σύμβουλο των **Ladies in Black Aachen**, της γυναικείας ομάδας ποδοσφαίρου του Άαχεν.

## Παραπομπές


## Πηγές

* Βασίλης [άγνωστο επίθετο], *Την καρδιά αν ρωτήσεις ποτέ...Αυτοί που μας έφτασαν ως τα εκατό*, αυτοέκδοση, 2014. ISBN 978-960-93-5927-6
*Προφίλ στο transfermarkt.com

Κατηγορία:Γερμανοί ποδοσφαιριστές
Κατηγορία:Μέσοι ποδοσφαιριστές
Κατηγορία:Ποδοσφαιριστές ΦΚ Κολωνία
Κατηγορία:Ποδοσφαιριστές Άρη Θεσσαλονίκης
Κατηγορία:Ποδοσφαιριστές Αλεμάνια Άαχεν